Галіна Ціванова,  Мінск.

Паланізмы ў творах беларускай драматургіі XVIII ст.

     XVIII ст.– пераломны  этап ў гісторыі беларускай мовы. Старабеларуская літаратурная мова, якую тагачасныя жыхары Вялікага княства Літоўскага называлі “рускай”, у 1696г. была афіцыйна забаронена для ўжывання ў дзяржаўным справаводстве
. Польская мова набыла статус дзяржаўнай на ўсім абшары Рэчы Паспалітай.Аднак яшчэ на працягу нейкага часу старабеларускай літаратурнай мовай працягвалі карыстацца. Вядома, што апошняя друкаваная кніга на ёй “Собраніе припадковъ краткое и духовнымъ особомъ потребное” была выдадзена ў Супраслі ў 1722г. І ўсё ж беларуская мова паступова выцяснялася ў паўсядзённую побытавую сферу. Адам Мальдзіс слушна даводзіць, што ўсе  тагачасныя жыхары Вялікага княства Літоўскага  “добра ведалі беларускую мову–і старажытную, кніжную, і гутарковую, на якой размаўлялі сяляне”
. Праўда, стаўленне да яе было розным: і паважлівым, і абыякавым, і грэблівым.

    У выніку трох падзелаў Рэчы Паспалітай (1772, 1793, 1795гг.) Беларусь апынулася пад уладай Расійскай імперыі. Афіцыйнай мовай становіцца руская. Аднак “царскі ўрад з агульнапалітычных меркаванняў павінен быў быць вельмі асцярожным у сваёй аб'яднаўчай палітыцы і часова пакідаць у недатыкальнасці самакіраванне вобласцей, выкарыстанне мясцовай (г. зн. польскай – Г.Ц.) мовы ў судзе і адміністрацыі”
. Беларуская ж мова – мова карэннага насельніцтва – нейкі час застаецца па-за ўвагай уладаў. Абмежаваная ў выкарыстанні, яна набывае мастацкую апрацоўку толькі ў фальклорных творах, а таксама ў літаратуры “нізкіх” жанраў: камедыях, інтэрмедыях, інтэрлюдыях.

     У тэатрах паміж актамі сур'ёзнай драмы дзеля пацехі гледачоў паказваліся невялікія па памеры сцэнкі. Аб'ектам гумару ў іх былі простыя сяляне, пазначаныя ў спісе дзеючых асоб як безыменныя ліцвін, мужык, хлоп. Часам – цёмныя, забітыя, нават дуркаватыя, часам – хітраватыя спрытнюгі. Выключэннем з'яўляецца толькі “Камедыя” Каятана Марашэўскага – паўнакроўны драматычны твор, дзе па-беларуску гавораць галоўныя героі: Дзёмка і жыд.

      Усе беларускія драматычныя творы XVIIIст. неаднародныя па мове: побач з беларускамоўнымі дзейнічаюць героі, што гавораць па-польску, па-руску, часам заўважаецца яўрэйскі, украінскі акцэнт.

 Аўтарскія рэмаркі падаюцца на лацінскай, польскай або рускай мовах. Большасць твораў напісана лацінкай польскай мадыфікацыі, але ў інтэрмедыях Смаленскай семінарыі, а таксама ў інтэрлюдыях, напісаных выхадцамі з Кіева-Магілянскай  акадэміі,выкарыстоўваецца кірыліца. Пры гэтым беларускія фанетычныя асаблівасці паслядоўней перадаюцца менавіта ў тэкстах, напісаных лацінкай. Бо, як слушна адзначаў Я.Ф.Карскі, выкарыстанне чужой графічнай сістэмы арыентуе аўтара на свядомае прымяненне фанетычнага прынцыпу правапісу 
. Але менавіта ў гэтых тэкстах адзначаюцца графічныя паланізмы.

     Так, звароткі ў тэксце інтэрмедыі “Вакханалія” часта перадаюцца польскімі скарочанымі абазначэннямі: Szczo wy żartuiecie PP (Вакх., 20) – панове; WPP…(Васіль – Г.Ц.) Durnym sia czynić (Вакх., 27) – васпанства. Механічным перанясеннем польскага графічнага прыёма з'яўляецца таксама напісанне зваротных дзеясловаў у “Камедыі” Марашэўскага: spadziewajusię, dziulusię (М., 18-б). Цікава, што такім напісанням аддаваў перавагу толькі перапісчык пачатку тэксту, ды і то непаслядоўна: Dzierżysie Dziemidzie, dzierżsię nieboże (М., 18-б). Другі ж перапісчык у такіх выпадках арыентуецца на народнае вымаўленне: zmaryusia, zapazniusia (М., 23-б). Аналогіяй з польскай арфаграфіяй тлумачыцца і памылковае напісанне прыназоўніка пры-: szeleha przy duszy nie maiu (М., 14), а таксама канцавое ł ў дзеясловах прошлага часу: nie potierał (Пр. рус., 15), pozwolił (Пр. рус., 16). Усе пералічаныя з'явы незалежна ад частотнасці іх фіксацыі не былі абавязковымі: у арсенале аўтараў меліся сродкі для больш дакладнай перадачы асаблівасцей вымаўлення. 

     Калі ж гаварыць пра пераемнасць польскіх графічных прыёмаў, то неабходна адзначыць спосаб перадачы галоснага [о] пасля мяккіх зычных у кірылічных рукапісах. Згадаем, што літары ё  ў тыя часы яшчэ не было і пісцы сталі ўжываць дыграф іо, дзе першая літара, як і ў польскай графіцы, перадае мяккасць папярэдняга зычнага: поидзіом, всіо (Інт., 99-б), бабіонка (См., 66-б), з маскаліовъ (См., 67).

     Фанетычныя паланізмы зафіксаваны ў творах, што ўзніклі ў заходніх рэгіёнах Беларусі
. Так, героі “Вакханаліі” спарадычна ўжываюць насавыя галосныя, але перапісчык не выкарыстоўвае для іх перадачы спецыяльных літар: u ton czas; byu ton paradak uczora (В., 23), każu ciabie słuhom maim padziełać (В., 23)  – польск. sługą.  Адзначаны таксама і акцэнтуальныя паланізмы: sosnu (М.,14) – сасну, ani (не можа – Г.Ц.) rabotu robić (Ц.,86) – рабіць і інш. 

         Сярод граматычных формаў таксама выяўлены асобныя паланізмы. Такімі з'яўляюцца назоўнікі мужчынскага роду з цвёрдай асновай, што ў творным склоне адзіночнага ліку ўжыты з канчаткам     -ем: pered Bohem (Пр. рус., 16), z Iwanem  (Вакх., 23), z djabłem (М.,17), z rodem (М., 17-б).  Граматычным паланізмам з'яўляецца і канчатак –е назоўніка людзі ў назоўным склоне: heto ludzie tonuć (Вакх., 20)
. Аналогіяй з польскай мовай можа быць растлумачаны ненаціскны канчатак –ее ў форме назоўнага склону адзіночнага ліку прыметніка ніякага роду : (wino – Г.Ц.) kisłeie (Вакх., 23). Усе пералічаныя асаблівасці з'яўляюцца рэдкаўжывальнымі і не складаюць граматычнай нормы ў аналізуемых помніках. 

     У сістэме дзеяслова  польскім уплывам абумоўлена свабоднае месца зваротнай часціцы ся (sia, sie, się), а таксама наяўнасць формаў умоўнага ладу, дзе часціца бы (б) ужываецца перад зваротнай часціцай: ab siermiahu tahdy by nie kłapacili by sie  (М.,14), adrok by sie i zakładu (М., 17), adrok by sia użo y sto rubley (М., 26). Аналагічных прыкладаў адзначана шмат, таму мажліва меркаванне, што гэтыя граматычныя паланізмы былі засвоены жывой беларускай гаворкай XVIII стагоддзя.  

       Найбольш выразна польскі ўплыў праявіўся ў лексічным складзе помнікаў. Асабліва ў тэкстах, пісаных лацінкай: вчворнасоб – польск. wczwornasob “чатыры разы”: addam ia tabie za swaio wczwornasob (Вакх., 23); встыдно – польск. wstydno “сорамна”: jak siermiaszka zdzieretca …nieatkul uziać a horsz  szto nie za szto kupić … i wstydno (М.,14); вшэлякі – польск. wszelaki “розны, усякі”: …wymałacić wszelakoho zboża (Вакх.,21); змысляць – польск. zmyślać “выдумляць”: durnatu zmyslaie (Вакх., 24); ніж – польск. niż “чым, як”: bolsz kłopatu niż picia (М.,15-б); піўніца – польск. piwnica “склеп”: uziali na muki y wsadyli w piwnicu (Пр. рус.,15); сукня – польск. suknia “адзенне”: …łapci u czabaty obiernułysia y siermiaha u sukniu (Вакх.,21); уважаць – польск. uważać “лічыць, звяртаць увагу”: użo ciaper ani na chłopcau ani na paniczau uważać nia budu (М.,24); юж – польск. uż “ужо”: czy iuż ia zaprawdy pan (Вакх., 21) і інш. Заўважым, што беларуская і польская мовы – роднасныя. Вялікая колькасць слоў ў іх мае агульныя славянскія карані і па гучанні адрозніваецца нязначна. Гэта акалічнасць безумоўна спрыяла пранікненню паланізмаў: бездэнны – польск. bezdenny “бяздонны”: w wielikim biezdennym harszku (Пр. рус., 15); задусіць – польск. zadusić “задушыць”: kanwulsy niekrie mała szto nie zadusiuć (Ц., 86-б); слодкі – польск. słodki “салодкі”: słodkoho spiewania słuchaiut (Пр. рус., 16); скора – польск. skora “скура”: …z skory… nie wyskoczit (Пр. рус., 25) і інш.

      Цікава, што перапісчыкі ў польскіх словах часам адлюстроўваюць беларускія фанетычня асаблівасці. Такія як аканне: астрожна – польск. ostrożnie “асцярожна”: panie chmiel astrożniey, astrożniey (Вакх., 23); кастур – польск. kostur “кій, кульба”: heto kastur moy perewiernusia u sznablu (Вакх., 21); зацвярдзенне [р]: прэпасць – польск. przepaść “прапасці”: ia ciepier prepau (Вакх., 24); асіміляцыя па глухасці: лэпскі – польск. łebski “выдатны, адмысловы”: baćka taki byu remiasnik łepski (Вакх., 21); вымаўленне [п] на месцы [ф]: патрапіць – польск. potrafić “здолець, змагчы”: za dzień siem kop wymałacić wszelakoho zboża patrapiu (Вакх.,21). Прыведзеныя асобныя прыклады фанетычнага засваення паланізмаў паказваюць іх трывалае замацаванне ў народнай гаворцы, дзе яны не ўспрымаліся ўжо як чужародныя элементы. 

     Значная колькасць польскіх па паходжанні слоў захавалася ў народных гаворках Беларусі і сёння. Доказам гэтаму з'яўляецца іх фіксацыя ў  дыялектных слоўніках: барзо – польск. barzdo “вельмі, надта, дужа” , СПн-ЗБ
 , т.1, с.170, “вельмі”: nie barzo ia tabie ciapier brat (Вакх., 23); жадны  (займ.) – польск. żaden „ніякі, ні адзін”, СПн-ЗБ, т.2, с.133 „ніякі, ніводзін”: kłopatu żadnoho nie mieli b (М., 14);  лэпскі – польск. łebski “кемлівы, цямлівы, разумны”, Сцяшк.
 с.229 “лоўкі”: łepski remiasnik (Вакх.,21);  лоньскі – польск. łoński “леташні, мінулы”, СПн-ЗБ, т.2, с.671 “мінулы”: czort łoński jeje dusić (М., 14); патрафіць – польск. potrafić „здолець, змагчы”, СПн-ЗБ, т.3, с.448, “натрапіць; змагчы”: mauczać zdajetca potraflu (М., 17-б); свянцаць – польск. święcić “свяціць”, СПн-ЗБ, т.4, с.402 “свяціць; перан. лупцаваць”: ja swaju (жонку – Г.Ц.) czasto swięczu (М., 15).

     Але паланізмы часам выкарыстоўваюцца аўтарамі і ў стылістычных мэтах. Так, у “Камедыі” К.Марашэўскага ёсць эпізод: жыд падлашчваецца да д'ябла, гаворачага па-польску, і сам пераходзіць на польскую мову: Ja W Pa niewidziauszy na Dziomkę kryczalem (М., 16).  Няведанне польскай мовы часта з'яўляецца асновай камічнай сітуацыі ў п'есе. Так, у Смаленскай камедыі галоўны герой (мужык) прыязджае ў Любавічы, “ а тамъ усіо хазаны да ляхи, и гаворки ихъ не познаишъ” (См., 68). Ён упершыню трапляе ў касцёл, не ведае  як сябе паводзіць,  нічога не разумее, а словы з каталіцкай сферы ўсе перакручвае. Таму імша ( польск. msza ) ў яго ператвараецца ў замшу, касцёл ён называе хасцёлай, ксяндза – хазанам: тамъ и стали брязгаць по нашему то к абедни, а па ихъ к замши вотъ я паидзись у ихъ хасціолу (См., 66-б), пат тую пару и придзись па нашему попъ, а па ихъ хазанъ (См., 67). Неадукаванасць, непісьменнасць, няведанне польскай мовы – гэта традыцыйны прадмет асмяяння ў творах школьнай драмы. У “Камедыі” К.Марашэўскага ёсць аналагічная сцэна: Chłop Ty waszeć musisz być dużo mudrym, bo kali szto każesz, tak ja i paznać nie mahu. Skaży ty waszeć mnie, szto heto za padwiązki, och nie! za związki, za związki. Djabeł Ja nie mowię związki dziewockie, ale to jest, kiedy co z jedney rzeczy poznaney druga wypływa. Chłop Da duszy sz heto prauda musić być, bo mnie czasto krou z nosa pływieć (М., 16).

     Такім чынам, паланізмы ў беларускіх драматычных творах XVIII ст. адзначаны на ўсіх моўных узроўнях. Але ўсе яны выразна падзяляюцца на дзве групы:  а) ужытыя выпадкова, пад уплывам аналогій з польскай мовай і  б) ужытыя свядома з мэтай перадачы асаблівасцей народнай гаворкі, стварэння моўнай характарыстыкі героя. 

